Zadeva: Izvajanje sevalne dejavnosti in uporaba rentgenskih aparatov pri zobni rentgenski diagnostiki ali rentgenskem merjenju kostne gostote

V skladu z Zakonom o varstvu pred ionizirajočimi sevanji in jedrski varnosti (ZVISJV-1) lahko radiološke posege zaradi diagnostike, zdravljenja in raziskovanja v zdravstvu opravljajo osebe, ki imajo veljavno **dovoljenje za izvajanje sevalne dejavnosti** in **dovoljenje za uporabo** vira sevanja.

Vloga za pridobitev **dovoljenja za izvajanje sevalne dejavnosti** in **dovoljenja za uporabo** **rentgenskega aparata** mora vsebovati:

* Podatke o dejavnosti in izvajalcu (ime, naslov, zakoniti zastopnik).
* Naslov elektronske pošte za vročanje.
* Sklep o imenovanju odgovorne osebe za varstvo pred sevanji, razen če bo naloge odgovorne osebe za varstvo pred sevanji izvajal zakoniti zastopnik pravne osebe.
* Poimensko navedbo izvajalcev radioloških posegov.
* Podatke o izobrazbi in fotokopijo potrdila o usposabljanju s področja varstva pacientov pred ionizirajočimi sevanji za izvajalce posegov.(Usposabljanja izvaja ZVD Zavod za varstvo pri delu d.o.o., Pot k izviru 6, 1260 Ljubljana - Polje.)
* Fotokopijo vpisa v redno dozimetrijo ali zadnjega (mesečnega) poročila o prejetih dozah ionizirajočega sevanja za izvajalce posegov (dozimetrijo izvajata: ZVD Zavod za varstvo pri delu, d.o.o., Pot k izviru 6, 1260 Ljubljana - Polje ali Institut Jožef Stefan, Jamova 39, Ljubljana).
* Fotokopijo veljavnega (veljavnost 1 leto) poročila o pregledu rentgenskega aparata (preglede opravlja ZVD Zavod za varstvo pri delu d.o.o., Pot k izviru 6, 1260 Ljubljana - Polje).
* Program radioloških posegov, ki ga pripravite v sodelovanju s pooblaščenim izvedencem medicinske fizike (ZVD Zavod za varstvo pri delu, d.o.o.).
* Navodilo za varno delo z viri sevanja.

V primeru vloge za izdajo dovoljenja za izvajanje sevalne dejavnosti, ki vključuje **zobno računalniško tomografijo** z uporabo konično-žarčnih (angl. cone-beam) CT naprav je vlogi potrebno **priložiti še**:

* Oceno varstva izpostavljenih delavcev pred sevanji o kateri se morate posvetovati s pooblaščenim izvedencem varstva pred sevanji (ZVD Zavod za varstvo pri delu, d.o.o.).
* Fotokopijo veljavnih (veljavnost: 3 leta za delavce razporejene v skupino B) zdravniških spričeval za izpostavljene delavce (zdravniške preglede izvajajo: ZVD Zavod za varstvo pri delu, d.o.o., Ljubljana, Klinični inštitut za medicino dela, prometa in športa, Ljubljana, Aristotel d.o.o., Krško, Zdravstveni dom Krško in Zdravstveni dom Škofja Loka).

Razen strank, ki so v skladu z zakonom o upravnih taksah plačila takse oproščene, morate plačati tudi **upravno takso** v znesku **40,70 Euro** (4,50 € za vlogo ter po 18,10 € za dovoljenji). Če želite pridobiti dovoljenje **za več kot en rentgenski aparat** se skupni znesek upravne takse **za vsak dodatni aparat** poveča za **18,10 Euro**. Upravno takso nakažite na podračun Banke Slovenije, pri čemer obvezno navedite naslednje podatke:

številka vplačilnega računa: **01100-1000315637** pri Banki Slovenije;

model: **11**

polje sklicevanja **27170-7111002**

namen plačila: **plačilo upravne takse za izdajo dovoljenj**

Priporočamo, da nam po izvršitvi plačila, po možnosti ob vložitvi vloge, v vednost pošljete potrdilo o plačilu.

Predpisi, ki urejajo izvajanje sevalne dejavnosti v zdravstvu, so dosegljivi na spletnih straneh URSVS.